Victor Chirilă, ambasadorul Republicii Moldova în România este invitatul lui Marian Voicu duminică, 2 iunie 2024, ora 19.00, TVR 1, la „Breaking Fake News”, prima emisiune din audiovizualul românesc dedicată dreptului de a fi informat corect.
Moscova a lansat o adevărată campanie împotriva conducerii proeuropene de la Chișinău. Președinta Maia Sandu este acuzată de diplomația rusă de comportament nazist, iar autoritățile moldovene - de genocid împotriva rusofonilor. România este acuzată că pregătește anexarea Republicii Moldova. Acuzațiile sunt similare cu cele lansate de Moscova împotriva Kievului înainte de invadarea Ucrainei pe scară largă, avertizează experții internaționali.
Despre toate acestea, jurnalistul Marian Voicu va discuta cu Victor Chirilă, ambasadorul Republicii Moldova în România, la rubrica „Interviul săptămânii”, în noua ediţie „Breaking Fake News”, la TVR 1. Urmăcim ediţia duminică, 2 iunie, de la ora 19.00.
Anul acesta se împlinesc 100 de ani de la fondarea primul stat artificial creat de sovietici, Republica Autonomă Sovietică Socialistă Moldovenească, de la care se revendică Transnistria de astăzi. Aici au apărut tezele privind limba moldovenească și poporul moldovenesc. Mai multe informaţii ne va aduce Gabriela Avram la „Istoria și istoriile sale”, duminică, la TVR 1.
Iar la „Conspirația săptămânii”, Tatiana Ţarfulea ne explică de ce propaganda rusă acuză Kievul că ar fi implicat în tentativa de asasinat împotriva premierului Slovaciei, Robert Fico. Atentatul de la Bratislava, este folosit, ca și recentul atac terorist de la Moscova, pentru a învinovăți Ucraina.
Trăim vremuri în care informaţiile se răspândesc mai rapid ca niciodată, iar goana după senzaţional determină propagarea unor ştiri ce frizează absurdul. Ce e adevărat şi ce e fals? Cum cernem informaţiile, astfel încât să nu ne lăsăm înşelaţi? Întrebări aflate pe buzele tuturor îşi caută explicaţii într-o nouă ediţie în premieră a emisiunii „Breaking Fake News”, cu Marian Voicu. Duminică, pe 2 iunie, de la ora 19.00, la TVR 1.